Predkladacia  správa

Podľa §7 ods.1 zákona Národnej rady Slovenskej republiky č.566/1992Zb. o Národnej banke Slovenska v znení neskorších predpisov má mať Banková rada Národnej banky Slovenska (popri guvernérovi a dvoch viceguvernéroch) aj dvoch členov z titulu funkcie vrchného riaditeľa Národnej banky Slovenska a ďalších troch členov Bankovej rady Národnej banky Slovenska, ktorých podľa §7 ods.3 uvedeného zákona vymenúva a odvoláva vláda Slovenskej republiky na návrh guvernéra Národnej banky Slovenska.
Vzhľadom na to, že je nevyhnutné plne zabezpečiť predpoklady na plnenie funkcií a úloh Národnej banky Slovenska, ktoré jej vyplývajú zo zákona Národnej rady Slovenskej republiky č.566/1992Zb. o Národnej banke Slovenska v znení neskorších predpisov, je potrebné priebežne dopĺňať počet členov bankovej rady. Už v súčasnosti nie sú obsadené miesta dvoch členov Bankovej rady Národnej banky Slovenska. Miesto jedného ďalšieho člena Bankovej rady Národnej banky Slovenska sa uvoľní od 1.decembra 2004 a miesto jedného člena Bankovej rady Národnej banky Slovenska sa uvoľní od 1.januára 2005, a to v dôsledku skončenia funkčného obdobia doterajších členov Bankovej rady Národnej banky Slovenska prof. Ing. Jozefa Košnára,DrSc. a Ing. Jána Mathesa.
Z uvedených dôvodov v súlade §7 ods.3 zákona Národnej rady Slovenskej republiky č.566/1992Zb. o Národnej banke Slovenska v znení neskorších predpisov odporúčam vláde Slovenskej republiky vymenovať štyroch nových členov Bankovej rady Národnej banky Slovenska, a to Ing. Petra Ševčovica za člena bankovej rady od 1.10.2004 z titulu funkcie vrchného riaditeľa Národnej banky Slovenska a za ďalších troch členov bankovej rady doc.JUDr. Ladislava Balka, PhD. od 1.10.2004, Ing.Martina Barta, CSc. od 1.12.2004 a Ing.Milenu Koreňovú od 1.1.2005.